Šimkovičová, Martina, ministerka kultúry SR (2024-06-27):
Vážený pán predsedajúci, ďakujem za slovo. Vážený pán poslanec, vám ďakujem za otázku. V prvom rade vás chcem ubezpečiť, že Ministerstvo kultúry Slovenskej republiky využije finančné prostriedky určené na obnovu pamiatok maximálne efektívne. V programe Obnovme si svoj dom, prišlo pre rok 2024 takmer 1000 žiadostí. Z toho najviac ich prišlo pre podprogram 1.1 Obnova kultúrnych pamiatok, na ktorý sa konkrétne vy pýtate. Tam ich prišlo celkovo 408. Ministerstvo kultúry Slovenskej republiky v druhej polovici mája vymenovalo hodnotiace komisie a zverejnilo aj zloženie týchto komisií. Tie momentálne zasadajú a žiadosti vyhodnocujú. Komisia k podprogramu 1.1 Obnova kultúrnych pamiatok naposledy zasadala včera. Môžem vás ubezpečiť, že nijako nemeškáme a podpora obnovy kultúrnych pamiatok patrí k našim prioritám. Možno o niečo neskorší harmonogram jednotlivých krokov čiastočne vyplýva aj z toho, že tam bol predĺžený termín na predkladanie žiadostí. Ten bol posunutý z posledného novembrového dňa na posledný deň roka 2023. Zároveň v súlade s výsledkami vnútorného auditu s cieľom zjednodušiť a sprehľadniť celé tieto procesy, ministerstvo prijalo plán opatrení na odstránenie nedostatkov. Upravené boli interné riadiace akty, ako smernica o poskytovaní dotácií a organizačný a rokovací poriadok komisií. Schéma tak po novom umožní podporovať najmä projekty vedúce k úplnej a komplexnej obnove kultúrnych pamiatok, efektívne využitie verejných financií na projekty, ktoré sa definitívne a kompletne dokončia. Medzi priority ministerstva patria sakrálne stavby v lokalitách Svetového kultúrneho dedičstva UNESCO a ďalšie kultúrne pamiatky po celom Slovensku. Systém dotačného programu bude pružnejší a podporí ich rýchlejšiu a, samozrejme, aj komplexnejšiu obnovu. Tento rok sa v rámci celého programu Obnovme si svoj dom rozhoduje o vyčlenení deväť miliónov eur. Zvyšných šesť miliónov eur bude alokovaných na priamu adresnú podporu obnovy kultúrnych pamiatok vo vlastníctve štátu. K týmto prostriedkom sa pridajú aj tie, ktoré sa nestihnú vyčerpať v rámci programu Obnovme si svoj dom. Zámerom Ministerstva kultúry Slovenskej republiky je zabezpečiť plnenie cieľov z programového vyhlásenia vlády Slovenskej republiky a aspoň čiastočne zmierniť investičný dlh v rezorte kultúry. V súvislosti s uvedeným chcem tiež upozorniť aj na pripravovanú účinnosť novelizovaného zákona o rozpočtových pravidlách, ktorá bude v platnosti od 1. augusta 2024. V nadväznosti na ňu bude ministerstvo kultúry uzatvárať zmluvy s úspešnými žiadateľmi o dotáciu až po 1. auguste 2024. Novela zákona hovorí o tom, ak zo štátneho rozpočtu boli poskytnuté fyzickým osobám alebo právnickým osobám kapitálové výdavky, tieto možno použiť na určený účel aj v troch rozpočtových rokoch bezprostredne nasledujúcich po roku, na ktorý boli rozpočtované. Uvedeným postupom umožní ministerstvo kultúry jednotlivým príjemcom dotácie z kapitálových výdavkov jej použitie o jeden rok dlhšie ako vyplýva z aktuálne platnej legislatívy. Preto nevidíme dôvod, prečo by úspešní žiadatelia nevedeli dotácie využiť. V tomto prípade ide nielen o bežné, ale aj o kapitálové výdavky. Aj v minulosti bolo bežným štandardom čerpanie až v druhej polovici roka. To len na otázku, či ministerstvo kultúry mešká. Zároveň chcem pripomenúť, že dotácia z tohto programu nie je nárokovateľná. Je to dobrovoľný príspevok štátu a nikto naň nemá ani zákonný nárok. Ďakujem.